Så kom den danske pris på Xpeng P5

Som det vil være læsere af dette medie bekendt, slog kinesiske Xpeng dørene op til deres første danske showroom for et par uger siden. Her har man mulighed for at prøvekøre Xpeng P5; den første model på det danske marked. Men de havde ikke nogen pris på Xpeng P5.

Det har de nu – og den ser fornuftig ud. Xpeng fortæller, at de forventer en startpris på 390.000 kroner for den store sedan. Allerede i dag kan danskerne konfigurere og reservere bilen på Xpengs hjemmeside, mod et depositum.

Som forhjulstrukken sedan har Xpeng P5, med sit 66kWh batteri, en rækkevidde på op til 465 kilometer (WLTP) på en opladning. Bilens største svaghed – i hvet fald på papiret – er en forholdsvis sløv ladekapacitet. Den kan lades op med bare 70 kW på hurtig- og lynladere.

Fyldt med udstyr

Til gengæld er den som udgangspunkt fyldt med udstyr, som ville være ekstraudstyr på de fleste andre modeller. P5 har et stort panorama-soltag med elektrisk styret mulighed for skærmning mod solen, et avanceret surround sound-system, støjreducerende teknologi, og Xfreebreath luftrensningssystem.

Bilen er desuden udrustet med fem high-definition millimeter-bølgeradarer, 12 ultrasoniske sensorer, 4 kørekameraer og 9 high-perception kameraer. De skal alle samme levere data til førerassistentsystemerne i XPILOT 2.5.

Vores video fra åbningen af Xpeng i Danmark.

Med XPILOT 2.5 har føreren adgang til mange fremragende muligheder som fx adaptiv fartpilot (ACC), vejbaneassistent (LCC), adaptiv kurvekørsel (ATC) og automatisk vejbaneskift (ALC). Desuden giver den intelligente parkeringsassistance mulighed for fuld automatisk parkering under førerens supervision. XPENG har omfattende sikkerhedsudstyr, som inkluderer kollisionsforebyggelse og overvågning af førerens tilstand (DSS), ligesom den har seler, der elektrisk tilpasser sig forholdene.

P5 har infotainment og adgang til bilens systemer via Xmart OS på en stor 15.6″ skærm i midten af instrumentbrættet. Et stort antal applikationer er tilgængelige i et appbibliotek, inklusive Spotify, DAB-radio, smart navigation og ekstra kamera apps med 360 og 3D kamera funktioner.

Xpeng P5 er den første model fra Xpeng, der bliver tilgængelig på det danske marked. Senere kommer også modellen P7, men præcis hvornår vil selskabet endnu ikke fortælle.

Så kom den danske pris på Xpeng P5